রাষ্ট্রপতির সাথে নবনিযুক্ত নৌবাহিনী প্রধানের সৌজন্য সাক্ষাত

ঢাকা, ২৮ জুলাই:

রাষ্ট্রপতি মোঃ আবদুল হামিদের সাথে আজ বিকেলে বঙ্গভবনে  নব-নিযুক্ত নৌবাহিনী প্রধান ভাইস এডমিরাল এম শাহীন ইকবাল ( Mohammad Shaheen Iqbal) সৌজন্য সাক্ষাত করেন।

রাষ্ট্রপতি নবনিযুক্ত নৌবাহিনী প্রধানকে অভিনন্দন জানিয়ে বলেন, বাংলাদেশের বিশাল সমুদ্র এলাকার সার্বভৌমত্ব রক্ষাসহ এ অঞ্চলের সামুদ্রিক সম্পদ আহরণ ও সংরক্ষণে  বাংলাদেশ নৌবাহিনীর ভূমিকা খুবই গুরুত্বপূর্ণ ।

রাষ্ট্রপতি বলেন,  সরকার সশস্ত্রবাহিনীর উন্নয়নে ফোর্সেস গোলস্ ২০৩০ বাস্তবায়ন করছে। এর ফলে বাংলাদেশ নৌবাহিনী আজ ত্রিমাত্রিক , দক্ষ ও চৌকশ বাহিনীতে পরিণত হয়েছে ।

রাষ্ট্রপতি আশা প্রকাশ করে বলেন যে, নবনিযুক্ত নৌবাহিনী প্রধানের নেতৃত্বে বাংলাদেশ নৌবাহিনী আরো  আধুনিক,  প্রযুক্তিজ্ঞানসম্পন্ন শক্তিশালী বাহিনীতে পরিণত হবে ।

নবনিযুক্ত নৌবাহিনী প্রধান দায়িত্ব পালনে রাষ্ট্রপতির সহযোগিতা ও দিকনির্দেশনা কামনা করেন ।

রাষ্ট্রপতি নৌবাহিনী প্রধানের সাফল্য কামনা করেন ।

সাক্ষাতকালে রাষ্ট্রপতির সচিবগণ উপস্থিত ছিলেন ।